สมเด็จพระสังฆราช โปรดประทานพระอนุเคราะห์ค่าใช้จ่ายการดำเนินการประกอบพิธีฌาปนกิจศพผู้เสียชีวิตจากโรคโควิด-19
นายสิปป์บวร แก้วงาม รองผู้อำนวยการและโฆษกสำนักงานพระพุทธศาสนาแห่งชาติ กล่าวว่าจากการประชุมมหาเถรสมาคมเมื่อวันที่ 30 เมษายน 2564  ที่ประชุมได้มติเรื่อง มาตรการควบคุมและป้องกันการแพร่ระบาดของโรคติดเชื้อไวรัสโคโรนา 2019 ระลอกใหม่ ในการจัดกิจกรรมต่างๆ ของวัด โดยที่ประชุมกำหนดมาตรการให้ทุกวัดให้ความสงเคราะห์แก่พุทธศาสนิกชนในการรับฌาปนกิจศพผู้ติดเชื้อโควิด-19 โดยให้รีบดำเนินการทันทีและปฏิบัติตามมาตรการควบคุมและป้องกันการแพร่ระบาดของโรคติดต่ออย่างเคร่งครัด ในกรณีที่มีผู้เสียชีวิตจากโรคโควิด-19 และไม่มีค่าใช้จ่ายในการฌาปนกิจศพ ให้วัดช่วยดำเนินการ แล้วเบิกค่าใช้จ่ายได้ที่สำนักงานเลขานุการสมเด็จพระสังฆราช และในต่างจังหวัดให้แจ้งความประสงค์เบิกค่าใช้จ่ายผ่านสำนักงานพระพุทธศาสนาจังหวัดโดยสำนักงานพระพุทธศาสนาแห่งชาติ ดำเนินการตามพระดำริของสมเด็จพระสังฆราชและรวบรวมข้อมูลวัดที่มีความประสงค์เบิกค่าใช้จ่ายในการดำเนินการฌาปนกิจศพจากโรคโควิด-19 และเป็นกรณีศพที่ไม่มีงบประมาณในการฌาปนกิจ โดยจัดส่งข้อมูลให้สำนักงานเลขานุการสมเด็จพระสังฆราชดำเนินการเบิกจ่ายในช่วงระหว่างวันที่ 1 พฤษภาคม - ถึงวันที่ 3 สิงหาคม จำนวน 283 ศพ โดยสำนักงานเลขานุการสมเด็จพระสังฆราชได้ให้การอนุเคราะห์ค่าดำเนินการศพเป็นเงินกว่า 500,000 บาท